ToekomsVenster: Vat my medalje | Maroela Media
(Foto: Steven Lelham/Unsplash.)
Lees 2 Korintiërs 5
Ek vind die mooiste storie in die Sondagkoerant van ŉ paar weke gelede.
Lwandle Ngwneya van Secunda en Herco Radley van Trichardt neem aan die 150 meter hekkies wedloop deel. Vroeg in die wedloop is Lwandle reeds ver voor toe hy oor ŉ hekkie val en die ander atlete hom verbysteek. Hy moes toe met ŉ sesde plek tevrede wees terwyl Herco derde plek inneem. So kwalifiseer Herco vir die verdere uitdunne maar sy eweknie nie.
Nadat Herco van die podium afstap waar hy ŉ medalje ontvang het stap hy reguit na Lwandle toe en oorhandig die medalje aan hom. “Hy het baie goed gedoen en verdien die medalje meer,” het Herco met trane vlak in sy oë aan sy ma vertel. “Ek sal die dag nooit vergeet nie,” sê Lwandle met ŉ groot glimlag op sy gesig en omhels sy nuwe vriend.
Wil ons nie klaar kry met die wedywering, afguns en verwydering tussen mense nie?
Miskien kan die kinders ons voorgaan in versoening, omgee, kleurblindheid en geregtigheid.
Dankie Herco. Jou optrede is ŉ bousteen na ŉ nuwe, beter en gesonder Suid-Afrika.
God het aan ons die bediening van die versoening toevertrou.